D Mapleton Falls sind im Reisefüehrer gross apriese worde, wills über 120 Meter id Schlucht abä stürzet. Dä Wanderwäg isch wäg schlächtem Zuestand anschinend aber zur Ziit vo de Reisefüehrer-Recherche grad zue gsi, drum hämmer natürli oisi Trekkingschueh ipackt und ois uf en rächte Fuessmarsch igstellt. Dä Ussichtspunkt isch dänn  vom Parkplatz sicher knapp 20 Meter entfernt gsi! Es isch absolut überwältigend gsi! Die Falls sind so krass i tüüfi gstürzt... mer hettets gärn gseh: leider hät mers vo dem Ussichtspunkt gar nöd gseh. Drum hämmer ois sofort uuf zum Mapleton-Falls-Track gmacht. Nachdem mer dänn nach 1.3 Kilometer wieder zrugg gsi sind und au de 2ti Lookout-Point kei Sicht uf de Wasserfall botte hät, isch oise gross Tagesusflug nachhere Halbstund au scho wieder verbii gsi. Mer händ ois dänn natürli no am Infopoint informiert,  öb das würkli au scho alles gsi isch. JA... that's it! Mer danket also a dere Stell em Loose (Reisefüehrer) für de super Tipp... mer wänd unbedingt wieder Mal anen grosse Wasserfall womer gar nöd gseht... er hät aber würkli lässig tönt... wenigschtens isch dä Wanderwäg imene super Zuestand gsi und dä René hät nur s bitzeli hinter dä Fabienne müese laufe, zum die grosse Brääme z verjage... s düütsche Päärli womer uf em Parkplatz troffe händ, hät glücklicherwiis de glich Reisefüehrer gha wie mir und isch au  überwältiget gsi vor Freud ;)